सुषेण वैद्य
टी वी पर पुनः प्रसारित हो रही रामानन्द सागर निर्देशित रामायण इस समय अपने चरमोत्कर्ष पर हैं।  मेघनाथ द्वारा चलाए गए अभिमंत्रित नागपाश बाण में राम लक्ष्मण बांध लेने के रोमांचक प्रसंग के बाद अब रामायण का अगला पडाव लक्ष्मण के मूर्छित होने और मेघनाथ वध का है।  रामायण के उज्जैन कनेक्शन की चर्चा में मैं पहले ही बता चुका हूं कि रामायण सीरियल में लक्ष्मण के मूर्छित होने पर उनके लिए लाई गई संजीवनी बूटी को पीस कर उसे एक जीवनदायिनी दवा का रूप देने वाले सुषेण वैद्य की भूमिका निभाने वाले स्व रमेश चौरषिया उज्जैन के ही थे।  वे देवास गेट पर पान की दुकान चलाते थे।  प्रसंगानुसार रामायण में उल्लेख मिलता है कि जब राम-रावण युद्ध में मेघनाथ आदि के भयंकर अस्त्र प्रयोग से समूची लक्ष्मण मूर्छित हो मरणासन्न हो मरणासन्न अवस्था में पहुंच गए थे,  तब हनुमानजी ने जामवंत के कहने पर वैद्यराज सुषेण को बुलाया और फिर सुषेण ने कहा कि आप द्रोणगिरि पर्वत पर जाकर 4 वनस्पतियां लाएं : मृत संजीवनी (मरे हुए को जिलाने वाली), विशाल्यकरणी (तीर निकालने वाली), संधानकरणी (त्वचा को स्वस्थ करने वाली) तथा सवर्ण्यकरणी (त्वचा का रंग बहाल करने वाली)।  हनुमान बेशुमार वनस्पतियों में से इन्हें पहचान नहीं पाए, तो पूरा पर्वत ही उठा लाए।  तब वैद्यराज सुषेण ने उनमें से संजीवनी बूटी को पहचान कर उसे पीस कर लेपन तैयार किया तब लक्ष्मण मृत्यु के मुख से बाहर निकल पाए।  यह रामानन्द सागर की रामायण का एक मात्र ऐसा प्रसंग है जिसमें लक्ष्मण की मूर्छा को देखकर राम भी अपने आंसू रोक नहीं पाए।  राम की सेना के सभी शूरवीर लक्ष्मण की मूर्छा देखकर विलाप में दुखी और अश्रु विगलित थे तब उम्मीद की एक मात्र किरण बनकर सामने आए सुषेण वैद्य की ओर सब टकटकी लगाए देख रहे थे। तभी उन्होंने वह कमाल कर दिखाया जिसे देखकर सभी की आश्चर्य मिश्रित खुशी का ठिकाना नहीं रहा।  इस दृश्यांकन में भाग लेकर लौटने के बाद स्वयं श्री रमेश चौरसिया जी ने बताया था कि यह रोल उन्हें उनके परम मित्र अरविन्द त्रिवेदी (रावण) की अनुशंसा पर मिला था।  उन्होंने ही श्री चौरसिया जी को रामानन्द जी सागर से मिलवाया था।  एक साधारण पान वाले से सुषेण वैद्य तक सफर तय करने वाले रमेश चौरसिया दाढी और लम्बे बाल पहले से ही रखते थे।  साईकिल पर घूमते थे।  पूजापाठी और कदकाठी से एक वैद्यराज की कसौटी पर खरा उतरता देखकर ही सागर जी ने उन्हें इस भूमिका के लिए चुना था।  रामायण सीरियल की शूटिंग से लौटने के बाद रातोंरात उनकी और उनकी दुकान की ख्याति इतनी बढ गई थी कि बाहर से कई लोग उनसे मिलने आने लगे थे।  कुछ ग्रामीण जन तो उन्हें पहुंचा हुआ वैद्य मानकर उनसे अपनी बीमारी का इलाज करवाने तक चले आते थे।  तब उन्हें उनसे पिण्ड छुडाना बडा मुश्किल होता था।  रमेश चौरसिया जी ने अपनी भूमिका के फोटो फ्रेम कर अपनी दुकान पर लगवा दिए थे जिसे लोग आते - जाते देखते थे। इतना सब होने पर भी सदा हंसमुख मिलनसार बने रहने वाले रमेश चौरसिया की जिन्दगी में इससे कोई खास बदलाव नहीं आया।  वे जैसे सीधे सरल थे अंत तक वैसे ही बने रहे।  उज्जयिनी के नाम को रामायण धारावाहिक के साथ जोडने वाले #स्व_रमेश_चौरसिया (#सुषेण_वैद्य )की स्मृति को प्रणाम।- डाॅ देवेन्द्र जोशी जी की कलम से, संपूर्ण चौरसिया समाज को गौरान्वित किया आपका अभिनय सदैव हम ह्रदय में जाग्रत रहेगा। ह्रदय से शत शत प्रणाम।। 🙏🙏#जयश्रीराम🙏🙏
राम
भगवान राम बचपन से ही शान्‍त स्‍वभाव के वीर पुरूष थे। उन्‍होंने मर्यादाओं को हमेशा सर्वोच्च स्थान दिया था। इसी कारण उन्‍हें मर्यादा पुरूषोत्तम राम के नाम से जाना जाता है। उनका राज्य न्‍यायप्रिय और खुशहाल माना जाता था। इसलिए भारत में जब भी सुराज (अच्छे राज) की बात होती है तो रामराज या रामराज्य का उदाहरण दिया जाता है। धर्म के मार्ग पर चलने वाले राम ने अपने तीनों भाइयों के साथ गुरू वशिष्‍ठ से शिक्षा प्राप्‍त की। किशोरावस्था में गुरु विश्वामित्र उन्‍हें वन में राक्षसों द्वारा मचाए जा रहे उत्पात को समाप्त करने के लिए साथ ले गये। राम के साथ उनके छोटे भाई लक्ष्मण भी इस कार्य में उनके साथ थे। ब्रह्म ऋषि विश्वामित्र, जो ब्रह्म ऋषि बनने से पहले राजा विश्वरथ थे, उनकी तपोभूमि बिहार का बक्सर जिला है। ब्रह्म ऋषि विश्वामित्र वेदमाता गायत्री के प्रथम उपासक हैं, वेदों का महान गायत्री मंत्र सबसे पहले ब्रह्म ऋषि विश्वामित्र के ही श्रीमुख से निकला था। कालांतर में विश्वामित्रजी की तपोभूमि राक्षसों से आक्रांत हो गई। ताड़का नामक राक्षसी विश्वामित्रजी की तपोभूमि बक्सर (बिहार) में निवास करने लगी थी तथा अपनी राक्षसी सेना के साथ बक्सर के लोगों को कष्ट दिया करती थी। समय आने पर विश्वामित्रजी के निर्देशन प्रभु श्री राम के द्वारा वहीं पर उसका वध हुआ। राम ने उस समय ताड़का नामक राक्षसी को मारा तथा मारीच को पलायन के लिए मजबूर किया। इस दौरान ही गुरु विश्‍वामित्र उन्हें मिथिला ले गये। वहां के विदेह राजा जनक ने अपनी पुत्री सीता के विवाह के लिए एक स्वयंवर समारोह आयोजित किया था। जहां भगवान शिव का एक धनुष था जिसकी प्रत्‍यंचा चढ़ाने वाले शूरवीर से सीता जी का विवाह किया जाना था। बहुत सारे राजा महाराजा उस समारोह में पधारे थे। जब बहुत से राजा प्रयत्न करने के बाद भी धनुष पर प्रत्‍यंचा चढ़ाना तो दूर उसे उठा तक नहीं सके, तब विश्‍वामित्र जी की आज्ञा पाकर श्री राम ने धनुष उठा कर प्रत्‍यंचा चढ़ाने का प्रयत्न किया। उनकी प्रत्‍यंचा चढ़ाने के प्रयत्न में वह महान धनुष घोर ध्‍‍वनि करते हुए टूट गया। महर्षि परशुराम ने जब इस घोर ध्‍वनि को सुना तो वे वहां आ गये और अपने गुरू (शिव) का धनुष टूटने पर रोष व्‍यक्‍त करने लगे। लक्ष्‍मण जी उग्र स्‍वभाव के थे। उनका विवाद परशुराम जी से हुआ। (वाल्मिकी रामायण में ऐसा प्रसंग नहीं मिलता है।) तब श्री राम ने बीच-बचाव किया। इस प्रकार सीता का विवाह राम से हुआ और परशुराम सहित समस्‍त लोगों ने आशीर्वाद दिया। अयोध्या में राम सीता सुखपूर्वक रहने लगे। लोग राम को बहुत चाहते थे। उनकी मृदुल, जनसेवायुक्‍त भावना और न्‍यायप्रियता के कारण उनकी विशेष लोकप्रियता थी। राजा दशरथ वानप्रस्‍थ की ओर अग्रसर हो रहे थे। अत: उन्‍होंने राज्‍यभार राम को सौंपने का सोचा। जनता में भी सुखद लहर दौड़ गई की उनके प्रिय राजा, उनके प्रिय राजकुमार को राजा नियुक्‍त करने वाले हैं। उस समय राम के अन्‍य दो भाई भरत और शत्रुघ्‍न अपने ननिहाल कैकेेय गए हुए थे। कैकेयी की दासी मन्थरा ने कैकेयी को भरमाया कि राजा तुम्‍हारे साथ गलत कर रहें है। तुम राजा की प्रिय रानी हो तो तुम्‍हारी संतान को राजा बनना चाहिए पर राजा दशरथ राम को राजा बनाना चा‍हते हैं।